Στεργιουίτης

Ο στεργιουίτης (αγγλικά: stergiouite) είναι υπεργενετικό ένυδρο αρσενικικό ορυκτό του ασβεστίου και του ψευδαργύρου.

Το ορυκτό  εντοπίστηκε για πρώτη φορά το 2018 από τον ορυκτολόγο B. Rieck  στο μεταλλείο της Πλάκας («Φιλόνι 80») της Λαυρεωτικής.  

Ο στεργιουΐτης σχηματίζεται με υπεργενετικές διαδικασίες από σφαλερίτη και αυτοφυές αρσενικό, σε πολυμεταλλικά υδροθερμικά κοιτάσματα πλούσια σε ψευδάργυρο και αρσενικό και τη διάλυση του περιβάλλοντος ασβεστίτη.   

Στη Λαυρεωτική βρίσκεται στα ορυχεία της Πλάκας (βλ. σχετικό κατάλογο), μαζί με δολομίτη, γαληνίτη, σφαλερίτη, αυτοφυές αρσενικό και θείο, φαρμακολίτη, κοτιγγίτη, πικροφαρμακολίτη και χορνεσίτη. Δεν έχουν αναφερθεί εμφανίσεις του ορυκτού σε άλλα σημεία του πλανήτη. 

Η δομή του έχει τη μορφή λεπτών πλακιδόμορφων κρυστάλλων. Tα περισσότερα πλακίδια έχουν πάχος μικρότερο από 2 μm. Είναι άγχρωμο έως υπόλευκο, με μαργαριτώδη λάμψη και λευκή γραμμή κόνεως.   Το ορυκτό δεν έχει μελετηθεί ακόμη πλήρως ως προς τις οπτικές του ιδιότητες και οι έρευνες σε αυτό το πεδίο συνεχίζονται.

Η ονομασία του προέρχεται από το όνομα του Έλληνα συλλέκτη ορυκτών και ερευνητή Βασίλη Στεργίου (γεν. 1958), σε αναγνώριση της συνεισφοράς του στην ορυκτολογία των κοιτασμάτων της Λαυρεωτικής. Το όνομα εγκρίθηκε από τη Διεθνή Ορυκτολογική Ένωση (International Mineralogical Association) το 2019. 

 Παραπομπές 

 Εξωτερικοί σύνδεσμοι 
Mineralien Atlas
Mindat.org
Webmineral.com

 Δείτε επίσης 
 Κατάλογος ορυκτών
 Κατάλογος ορυκτών των μεταλλείων Λαυρίου

Κατηγορία:Ορυκτά του ασβεστίου
Κατηγορία:Ορυκτά του αρσενικού
Κατηγορία:Ορυκτά του ψευδαργύρου